b"\n_START_ARTICLE_\nAntonia Brico\n_START_PARAGRAPH_\nAntonia Brico (26. kes\xc3\xa4kuuta 1902 Rotterdam \xe2\x80\x93 3. elokuuta 1989 Denver) oli alankomaalaissyntyinen, Yhdysvaltoihin lapsena asettunut kapellimestari ja pianisti. H\xc3\xa4net tunnetaan ensimm\xc3\xa4isen\xc3\xa4 naisena, joka saavutti laajaa tunnustusta ja hyv\xc3\xa4ksynt\xc3\xa4\xc3\xa4 maailmanluokan sinfoniaorkestereiden johdossa._NEWLINE_Brico asui Yhdysvalloissa vuodesta 1908 ja valmistui high schoolista Oaklandissa vuonna 1919 sek\xc3\xa4 Kalifornian yliopistosta, Berkeleyst\xc3\xa4 vuonna 1923. Yliopistovuosinaan h\xc3\xa4n avusti San Franciscon oopperan johtajaa, ja sittemmin h\xc3\xa4n sai pianonsoiton opetusta eri opettajilta, esimerkiksi Zygmunt Stojowskilta. Vuonna 1927 Brico p\xc3\xa4\xc3\xa4si Berliinin valtionmusiikkiakatemiaan, ja vuonna 1929 h\xc3\xa4nest\xc3\xa4 tuli ensimm\xc3\xa4inen sen orkesterinjohdon mestarikurssilta valmistunut yhdysvaltalainen. T\xc3\xa4n\xc3\xa4 aikana ja sitten viel\xc3\xa4 kolmen vuoden ajan Brico sai opetusta Hampurin filharmonikkojen kapellimestari Karl Muckilta._NEWLINE_Debyyttins\xc3\xa4 ammattimaisena kapellimestarina Brico teki helmikuussa 1930 Berliinin filharmonikkojen kanssa. Kriitiko suhtautuivat hyvin my\xc3\xb6nteisesti t\xc3\xa4h\xc3\xa4n esiintymiseen, kuten my\xc3\xb6s seuraaviin esiintymisiin Los Angelesin sinfoniaorkesterin, San Franciscon sinfoniaorkesterin ja Hampurin filharmonikkojen kanssa. New Yorkissa Brico esiintyi ensimm\xc3\xa4ist\xc3\xa4 kertaa tammikuussa 1933, ja hein\xc3\xa4kuussa 1938 h\xc3\xa4n johti ensimm\xc3\xa4isen\xc3\xa4 naisena New Yorkin filharmonikkoja. Vuonna 1946 h\xc3\xa4n teki kattavan Euroopan-kiertueen, joka piti sis\xc3\xa4ll\xc3\xa4\xc3\xa4n esiintymisi\xc3\xa4 niin pianistina kuin kapellimestarinakin. Kiertueen aikana Jean Sibelius kutsui Bricon johtamaan Helsingin kaupunginorkesteria teostensa esityksiss\xc3\xa4._NEWLINE_Vuonna 1942 Brico muutti Denveriin, Coloradoon, jossa h\xc3\xa4n perusti Bach-seuran ja naisten jousiyhtyeen. H\xc3\xa4n perusti vuonna 1948 Denver Businessmen's Orchestran, josta sittemmin tuli Brico-sinfoniaorkesteri ja joka nyky\xc3\xa4\xc3\xa4n tunnetaan nimell\xc3\xa4 Denverin filharmonikot. T\xc3\xa4t\xc3\xa4 orkesteria Brico johti, kunnes j\xc3\xa4i el\xc3\xa4kkeelle vuonna 1985. _NEWLINE_Bricosta tehtiin vuonna 1974 dokumenttielokuva Antonia: A Portrait of a Woman. Tekij\xc3\xb6ihin kuuluivat Jill Godmilow ja Bricolta aiemmin opetusta saanut kansanlaulaja Judy Collins."